[Video] Vrou se hoofpyn toe lewendige kokkerotArgieffoto. Foto: Pixabay. ŉ 42-jarige vrou van Chennai, in Indië, het met ŉ erge hoofpyn wakker geword en gesukkel om asem te haal. Haar kop het ook krapperig en jeukerig gevoel. Ná ŉ besoek aan die Stanley Medical College-hospitaal was die oorsaak duidelik – ŉ lewendige kokkerot in haar skedel. CNN berig ŉ dokter het ŉ endoskopie uitgevoer om vas te stel wat die oorsaak van die pyn is. Aanvanklik kon hy niks raaksien nie en toe skielik sien hy die pote van die een of ander insek. M.N Shankar, professor en hoof van die oor-, neus- en keeldepartement van die Stanley Medical College, het gesê hulle het aanvanklik nie geweet wat dit is nie. “Ons het gedink dit kon miskien ŉ perdeby wees. Toe ons dit stadig verwyder, sien ons dis ŉ kokkerot – wat nog lewe!” Die kokkerot is met behulp van masjiene met ŉ sterk suigaksie en ŉ tangetjie verwyder. Die hele prosedure het sowat 45 minute geneem. “Die kokkerot was 2,5 cm lank en het steeds gelewe,” het Shankar gesê. Die vrou se asemhalingsprobleme het onmiddellik opgehou. “Die kokkerot was 12 uur lank naby die bokant van die neus, tussen die neus en die brein, ingegrawe,” het Shankar gesê. Shankar het ook gewaarsku dit kon lewensgevaarlik wees. “As hierdie kokkerot doodgegaan het, sou dit ŉ infeksie veroorsaak het wat haar kon doodmaak”. Hy het bygevoeg wurms en vlieë is al voorheen uit mense verwyder, maar nog nooit ŉ kokkerot nie. “Daar is regtig ook nie ŉ goeie manier om dit te voorkom nie.” https://www.youtube.com/watch?v=_I4tGhoCh2I